
A remdesivir és konvaleszcens plazma terápia együttes alkalmazásának hatékonysága COVID-19 pneumónia kezelésében B-sejt depletált hematológiai betegeknél

Bevezetés: Hematológiai kórképekben, illetve azok kezelése során gyakran alakulhat ki B-sejt depléció, mely növeli az elhúzódó, súlyos lefolyású COVID- 19 fertőzés kockázatát. A remdesivir hatásos terápiának bizonyult a COVID-19 infekció kezelésében, azonban B-sejt deplécióval társuló esetekben önmagában eredménytelennek látszik. Konvaleszcens plazma terápiával (CP) történő kiegészítése ígéretes lehet B-sejt depletált, COVID-19 fertőzésben szenvedő betegeknél.
Célkitűzés: CP terápiával kiegészített remdesivir kezelés hatásának felmérése a B- sejt depletált hematológiai betegek COVID-19 pneumóniájának kezelésében. Betegek és módszerek: A Debreceni Egyetem Járványügyi Ellátó Központjában 2020. december és 2021. július között 20 B-sejt deplécióban szenvedő, COVID- 19 pneumónia miatt kezelt beteg követése valósult meg. A fertőzés igazolása nasopharyngeális minta PCR vizsgálatának pozitivitásán alapult. A B-sejt depléció kimutatása perifériás vér áramlási citometria vizsgálatával történt. Az infekció súlyosságát a World Health Organisation Klinikai Progresszió Skála alapján határoztuk meg. A betegek legalább egy teljes ciklus remdesivir (5-15 nap) kezelésben, illetve egy egység ABO kompatibilis CP (200 ml) transzfúzióban részesültek.
Eredmények: A 20 beteg (7 nő, 13 férfi) medián életkora a COVID-19 fertőzés diagnózisakor 56 (27-76) év volt. Remdesivir és CP egyidejű alkalmazása 17 betegnél történt. 3 beteg kezdetben remdesivir monoterápiát kapott, esetükben átmeneti állapotjavulást követően relapszus jelentkezett. Egyidejűleg alkalmazott remdesivir és CP szignifikánsan csökkentette a kórházi kezelés (p=0.001), a PCR pozitivitás (p<0.001) és az oxigénkezelés időtartamát (p=0.017). A COVID-19 infekció diagnózisa és a CP terápia között eltelt idő szignifikánsan befolyásolta az oxigén szükséglet (p<0.001) és a kórházi kezelés időtartamát (p<0.0001). Korai CP terápia az oxigén dependencia gyors megszűnését eredményezte. A követés során 1 beteg hunyt el az alapbetegség progressziója miatt.
Megbeszélés: Eredményeink alapján a kombinált remdesivir és CP terápia hatékony kezelési eljárás lehet a B-sejt depletált, COVID-19 pneumóniában szenvedő hematológiai betegeknél.



